《题王岩起乐斋》
宋代·张守

静者悦山林，夸者慕钟鼎。人生各有适，所乐滞一境。

王郎超世姿，名教得深省。穷通付风雨，一笑万累屏。

闲居秖蔬水，开卷味自永。从事虽贤劳，游刃失綮肯。

此心故休休，阅世徒耿耿。开轩理松菊，留客办果茗。

得趣地自偏，无尘句尤警。他年观出处，廊庙即箕颍。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。